als_Latn dik_Latn sag_Latn
Durrës, 47- vjeçari: Efektivët më thyen këmbën. Policia e mohon (Burimi: Gazeta-Shqip, www.gazeta-shqip.com)
Durrës, 47- vjeçari: Efektivët më thyen këmbën. Policia e mohon
Një qytetar nga Durrësi pretendon se është dhunuar nga policia. Nga ambientet e spitalit, ku Shpëtim Luzi ndodhet i shtruar, thotë se gjatë ushtrimit të dhunës, efektivët i kanë thyer këmbën. Ndërkaq policia e Durrësit ka reaguar me një qëndrim zyrtar, në lidhje me atë që ka ndodhur mbrëmjen e 11 janarit 2015, duke mohuar akuzat. Burimet zyrtare thonë se më 11 janar 2015, ora 19.20, në numrin operativ 129 të Sallës së Koordinimit të Drejtorisë Policisë Qarkut Durrës, është telefonuar nga një qytetar, i cili ka kërkuar ndihmën e policisë për një konflikt në një lokal në lgj. Nr.17 Durrës, pranë ish – Degës Ushtarake. Pas njoftimit të ardhur nga qytetari, shërbimet e Patrullës së Përgjithshme të Komisariatit të Policisë Durrës, kanë shkuar në vend dhe kanë konstatuar tre qytetarë, të cilët po debatonin dhe konfliktoheshin më njëri tjetrin, brenda ambienteve të lokalit në gjendje të dehur.
Njëri prej personave është identifikuar si telefonuesi në Sallën e Koordinimit, me inicialet A.M, personi tjetër me inicialet J.Gj., dhe personi i tretë nuk është mundur të identifikohet në vend pasi ishte në gjendje tepër të dehur, kryente veprime të pakontrolluara, ishte i pa mundur të qëndronte në këmbë, si edhe nuk kishte dokument identifikimi më vete. Të dy personat e identifikuar, janë shoqëruar për në ambientet e Komisariatit të Policisë Durrës, ndërsa personi i trete i paidentifikuar, i ndodhur në gjendje tepër të dehur është dërguar nga shërbimet e policisë në Spitalin Rajonal Durrës, për tu mjekuar pasi nuk ishte i vetëdijshëm për veprimet dhe e pa mundur të qëndronte në këmbë. Në spital ka qëndruar deri në orën 21.00, ende i paidentifikuar, më pas është shoqëruar për në ambientet e komisariatit të Policisë Durrës.
Nga verifikimi dhe pyetja e personave ka rezultuar se shtetasi me Inicialet A.M., ka pretenduar se personi i pa identifikuar, i ka rrëmbyer vajzën në vitin 2013 dhe për këtë shkak më pas ka kërkuar për ta kallëzuar në polici. Në orët e para të mëngjesit të datës 12 janar 2015, pasi personi u vetëndërgjësua, u bë i mundur identifikimi i tij si shtetasi Shpëtim Sherif Luzi, i moshës 47 vjeç dhe në këtë kohë është ankuar për shqetësime në këmbë .Menjëherë është dërguar në Urgjencën e Spitalit Durrës për kontroll dhe mjekim ku ka rezultuar se ka patur të dëmtuar njërën prej këmbëve.
14.01.2015
Burimi: Gazeta-Shqip
als_Latn als_Latn als_Latn als_Latn als_Latn unk als_Latn